SKRIFTLIG FORESPØRGSEL P-3457/00

af Marit Paulsen (ELDR) til Kommissionen

(30. oktober 2000)

Om: Europa-Kommissionens repræsentationskontor i Stockholm

Europa-Kommissionens repræsentationskontor i Stockholm har i hele sin beståen været kendetegnet af skandaler. Den seneste vedrører den måde, hvorpå man forsøger at imødegå de økonomiske uregelmæssigheder, der har fundet sted i længere tid. Fire af de lokalt ansatte er for kort tid siden blevet sagt op på grund af disse uregelmæssigheder. Samtidig arbejder de ledende ansvarlige tjenestemænd stadigvæk på kontoret, eller også er de blevet forflyttet til bedre og mere indflydelsesrige poster.

Det er en meget oprørende fremgangsmåde, som bør påtales. Inden man afskediger det underordnede personale, må det være helt klart, hvilket ansvar cheferne har.

For næsten et år siden fik den daværende chef for Europa-Kommissionens repræsentationskontor i Sverige et nyt arbejde i Kommissionen. På trods af, at stillingen har været ledig siden da, har Kommissionen ikke fået taget sig sammen til at rekruttere en ny chef for repræsentationskontoret. Dette er simpelt hen skandaløst.

Om to måneder skal Sverige overtage formandskabet i Den Europæiske Union. Der er alvorlig fare for, at ovennævnte problem ikke bliver løst inden da. Det svenske formandskab vil i så fald blive udsat for adskillige problemer, fordi Kommissionen har valgt at håndtere den pågældende situation på en så uheldig måde.

Kommissionen bedes derfor give følgende oplysninger:

- Hvorfor valgte Kommissionen at afskedige det underordnede personale, inden chefernes ansvar blev fastslået?

- Hvornår regner Kommissionen med, at den undersøgelse, som skal fastslå og offentliggøre det præcise handlingsforløb og ansvarets placering, bliver tilgængelig for offentligheden?

- Hvornår vil Europa-Kommissionens repræsentationskontor i Stockholm blive udstyret med en kompetent ledelse og en effektiv organisation?

Svar afgivet på Kommissionens vegne af Romano Prodi

(14. december 2000)

På baggrund af resultatet af den undersøgelse, som Det Europæiske Kontor for Bekæmpelse af Svig (OLAF) har foretaget af Kommissionens repræsentation i Sverige, og efter at de berørte parter er blevet hørt og har haft lejlighed til at udtale sig, besluttede Kommissionen at opsige fire lokalt ansatte på Kommissionens kontor i Sverige uden varsel. De enkelte opsigelsesafgørelser blev truffet i fuld overensstemmelse med gældende svensk lovgivning på området samt med de særlige ansættelsesbetingelser for lokalt ansatte i Sverige. De berørte parter har endvidere mulighed for at appellere de pågældende afgørelser i henhold til svensk lov.

Der er samtidig hermed blevet indledt en disciplinærsag mod visse tjenestemænd i samme sag, som endnu ikke er afsluttet. Den tidsmæssige forskel mellem de to procedurer skyldes udelukkende, at det drejer sig om forskellige kategorier af ansatte, og at der følgelig gælder forskellige retlige bestemmelser. Mens proceduren for lokalt ansatte helt er underkastet gældende svensk lov som fastsætter meget korte handlefrister for arbejdsgiver er proceduren for tjenestemænd underkastet vedtægten for tjenestemænd ved De Europæiske Fællesskaber. Det er dog vigtigt at gøre opmærksom på, at de eventuelle formalitetsforskelle mellem de to procedurer på ingen måde indskrænker de berørte parters ret til at varetage deres forsvar og ikke medfører nogen forskelsbehandling med hensyn til realitetsbehandlingen, hverken for de lokalt ansatte eller for tjenestemændene.

Påstanden om, at højtstående tjenestemænd, der kan være involveret i denne sag, skulle være blevet forfremmet til højere stillinger, er uden hold i virkeligheden.

I overensstemmelse med Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af OLAF(1), blev den pågældende undersøgelsesrapport fremsendt til de retslige myndigheder i Sverige. Oplysninger, der meddeles eller indhentes i forbindelse med interne undersøgelser, er omfattet af tavshedspligt og må ikke meddeles til andre end dem, der i De Europæiske Fællesskabers institutioner eller i medlemsstaterne i kraft af deres hverv skal have kendskab til dem, eller anvendes til andre formål end til bekæmpelse af svig og bestikkelse.

Kommission kan ikke med sikkerhed sige, hvornår de endelige resultater af undersøgelserne i forbindelse med denne sag vil foreligge. De løbende disciplinærsager ventes imidlertid at være afsluttet i foråret 2001. Kommissionen vil underrette Parlamentet i overensstemmelse med de gældende forskrifter.

Hvad angår spørgsmålet om ledelsen og organisationen af Kommissionens repræsentation i Sverige, gøres der opmærksom på, at repræsentationen i Stockholm midlertidigt ledes af en fungerende ansvarshavende, som ikke har gjort sig skyldig i nogen form for forseelse under udførelsen af den vanskelige opgave, der er blevet pålagt ham under de nuværende helt specielle omstændigheder. Som Kommissionen endvidere allerede har meddelt medlemmerne af Parlamentet i forbindelse med sit svar på Jonas Sjöstedts mundtlige forespørgsel H-741/00 under Europa-Parlamentets første mødeperiode i oktober(2), er proceduren for ansættelsen af en ny leder af repræsentationen i øjeblikket ved at være afsluttet. Kommissionen vil udnævne den nye leder inden udgangen af år 2000 i overensstemmelse med de gældende regler på dette område, og den vil under alle omstændigheder drage omsorg for, at Unionens kommende svenske formandskab kan regne med fuld støtte fra Kommissionens repræsentation i Sverige.

(1) EFT L 136 af 31.5.1999.

(2) Europa-Parlamentets forhandlinger (oktober I 2000).